9. schôdza NR SR - 7. deň - A. dopoludnia
Dátum: 2024-02-09
Poslanec: Hlina, Alojz (SaS)
Druh vystúpenia: Vystúpenie v rozprave

85. Ďakujem pekne, vážený pán predseda, vážený pán minister, kolegyne, kolegovia, piatoček, ale aj piatok sa ešte robí, pokiaľ nám socialistická vláda nezabezpečí, že budeme robiť iba jeden deň v týždni. (Smiech.) To príde, keď bude treba po voľbách nejako poohlupovať. Ja sa vyjadrím k tomu procesu a vyjadrím sa aj k telu neskôr teda, čo ako sa pán minister bude hnevať, lebo ma zaujala také spravodlivé rozhorčenie z toho, že som sa prihlásil do rozpravy. (Smiech.) Že je teda také trúfalé niečo a prepáčte, pán minister, viete, len ja berem, mne chodí, dneska, myslím, prišla výplata, nie? Prišlo mi päťtisíc na účet, priznávam, alebo nejak štyri, neviem ani koľko, prišlo mi a ja mám záväzok voči tomu, ja naozaj akože ja si chcem peniaze odrobiť, hej? Ja k tomu pristupujem zodpovedne, viem, že sú nejaké očakávania, tak podľa toho sa správam, čo ako sa budete hnevať, pán minister, že (reakcia navrhovateľa), však ste tu rozhadzovali ručičkami jak taký mončiči, že čo sa tu deje. No viete, ja som vám to pokazil, Ondrej Dostál mi to vysvetlil, lebo keby ste to stihli, tak sme mohli už odhlasovať to skrátené, mohli ste si (reakcia navrhovateľa), mohli ste mať prvé čítanie a už by ste sem nemuseli chodiť. (Reakcia navrhovateľa.) Ne, mali by ste prvé čítanie, ale šak neprerušujte ma, teraz hovorím ja, teraz hovorím ja, počúvajte, pšt, môžte sa prihlásiť do rozpravy, pekne tu môžte, prihláste sa (smiech), naložíte mi. Viete, ja unesiem (reakcia navrhovateľa), aj vy? Dobre, môžme si to zmerať. Nuž, ani ja. A neviem, prípadne, pán predseda, dalo by sa upokojiť vášho ministra? (Prerušenie vystúpenia predsedajúcim.) Pellegrini, Peter, predseda NR SR Poprosím, keby ani navrhovateľ nediskutoval s vystupujúcim, môže zato reagovať potom vo svojom buď v rozprave, alebo v záverečnom slove. Hlina, Alojz, poslanec NR SR Áno, spravodlivo sa rozhneval, lebo bude musieť prísť ešte raz kvôli prvému čítaniu a potom musí prísť ešte raz kvôli druhému čítaniu, ale taký je život ministra, koniec koncov beriete teraz desať, nie? Tak za tie peniaze by som aj ja chodil, viete, takže kľud, proste berete peniaze, robte. A viete, dobre to tak vyšlo, však nech tá informácia žije v priestore celý víkend, ja neviem, koho to tu zaujíma, ale keby sa niekto našiel, tak poviem, že oč tady kráčí, hej, aby ste sa vy potom vedeli vysporiadať v tom prvom čítaní, že čo vlastne tento štát robí. Lebo tento štát robí desivé veci, naozaj šialenosti. Od včerajšku, ešte to tu zaznie, zazneje, ale štát sa správa tak, ako keby sme niekde pri Poľane teraz zakopli a je tam toľko ropy, jak pod celou Saudskou Arábiou. Prisahám fakt mne to tak pripadá, že to rozhadzovanie, tá schopnosť výdaju a naplnenia tých, tých očakávaní a niekoho vreciek je absolútna, fakt si pripadám ako obyvateľ Brunea, Nórska a neviem koho všetkého dokopy. Tak mi to pripadá. A pritom som stále, stále len a len človek, ktorý sa narodil na Orave a žije na Slovensku. Krajina, ktorá dokáže, ak dokáže vytvoriť hodnotu, tak dokáže vytvoriť hodnotu len z toho, čo títo ľudia vyrobia týmito rukami, čo vyrobia, by sme od pána boha toho veľa do zeme nedostali. Ideme rozdávať to, čo sme ani zďaleka nevyrobili, tým ktorí to vôbec nepotrebujú. Ale procesne, procesne poviem, že ešte predkladáte zákon, ktorý má pomáhať a je tam niekto, komu to reálne pomôže, kto to aj potrebuje, má tam byť účinnosť od 1. februára, pomôžte mi, koľkého je dnes? Mám pocit, že je viac ako 1. februára, čiže sa mi stráca ten čas, žijeme tu v takej singularite, to je tá atmosférická singularita, kde vlastne čas sa stlačí do takého priestoru, jako by Danko, pán Danko povedal, keď tri mesiace vieme hovoriť 14 dní o jednom zákone. Takže toto ale predpokladám že opravíte, ale preto to hovorím, že aj to dokazuje to, že pomáhate takým čudným spôsobom, lebo by ste kedykoľvek, aby ste toto nemuseli opraviť, kedykoľvek ste mohli prerušiť debatu o Trestnom zákone a pomáhať, keď ste teda tak chceli strašne pomáhať, tak ste mohli aj v decembri, aj v januári ste mohli prerušiť rozpravu dlhotrvajúcu a mohli ste tam ísť a nemuseli ste opravovať tú účinnosť a nemuseli ste do toho pomotaného priestoru, že čo to vlastne a kedy bude, do tej neistoty ľudí dostať. To ste neurobili, ale zneužívali ste to enormne, že vy vlastne ako chcete pomáhať a tá opozícia vám to nedovolí. A zabudli ste povedať, však kedykoľvek pán predseda mohol prerušiť rokovanie, dať procedurálny návrh, za ten ste si mohli zahlasovať a mohli ste o tej pomoci rozprávať. Skončím s tým, že aby ľudia teda vedeli, že na čo tento štát má, a tento štát má na to, že ide podporovať odvody, ktoré sú mimoriadne vysoké, a viem, o čom hovorím. Chce tým pomáhať a vybral si nejaké sféry podnikania, že ktorým to pomôže. A teraz by ste neverili tomu, čomu ja som neveril, až keď som si to pozrel, naozaj je to pravda, že do tej sféry pomoci sa dostala aj SK-NACE 11.07. Jedenásť nula sedmička je výroba nápojov, minerálok. Patrí pod to aj sladených prísne vzaté, tento štát už podporuje, lebo teraz začne pán minister, však to táto vláda, predchádzajúca vláda schválila, pozor, pozor! Toto, čo je už platné, schválili v predvolebnom ošiali v ohlupovaní ľudí a davov, schválili ste vy aj tuná s nešťastníkmi s Kollárom a spol., hej? A schválili ste už vtedy tam tú 11.07. A povedzte mi, aká je logika toho, že ste povedali, že idete pomáhať poľnohospodárom, potravinárom, ktorí majú vážne problémy, ako sa tam prepašovala kofola? Naozaj SK 07 je kofola. Firma, ktorá mala za 2023, nezverejnila zisk ešte, ale za 2022 mala zisk 7 mil. eur. Povedzte mi, čo to je za krajina, ktorá si dovolí platiť odvody firme, ktorá zarába 7 mil. eur? Do SK 07 patrí aj Budiš, to je nejaký podnikateľ, ja neviem, pán Sabol, ja to nepoznám, ja, mňa to nezaujíma, ale podľa mňa tam... (Krátke prerušenie vystúpenia vypnutím sa mikrofónu.) Povedzte mi, že, kolegovia, keď hľadáme logiku vo veciach, aká je logika vo veci, že my platíme odvody tým, čo robia minerálky a sladené vody? Prísne vzaté, keby Coca-Cola nezavrela závod v Lúke pri Piešťanoch, tak aj Coca-Cole platíme odvody, tí by kukali jak puci (povedané so smiechom), tam niekde v tej Atlante na tom ... (nezrozumiteľne povedané, pozn. red.) by povedali: počúvaj, to neuveríš, to je úplne šialená krajina, oni nám platia odvody (povedané so smiechom), no tak fantastické! Ešte šťastie, že tá blamáž, čo by bola, hej, že tá Coca-Cola to zavrela v tej Lúke. Ale Kofole platíme. Platíme aj Budišu. Inak mimochodom pri tých minerálkach sa motajú všelijakí ľudia, to niekde bolo. Dajte si na smečko, že kto vlastní slovenské minerálky, vám tam vyhodí zaujímavé mená. Od Kočnera cez neviem koho, že to sú ľudia, ktorým chutí slovenská voda, ale hovorím, nechcem tomu prikladať nejaký že príliš veľký význam, chcem byť tak vecný, ako sa len dá v piatok, že čo tam robí tá jedenásť-nula-sedmička? Prečo podporujeme, prečo platíme odvody ľuďom, ktorí vyrábajú sladené nápoje? My tu teraz budeme riešiť celosvetový trend, dokonca tam niekde v tých návrhoch bolo, že dodatočné zdanenie a neviem čo. A my im platíme odvody. Nedáva mi to absolútne žiadnu logiku. Mňa by zaujímalo, a to tu dávam ako takú výzvu, neviem, nakoľko máme právo, nemáme právo sa na to pýtať, že kto už si uplatnil, to by ma tiež zaujímalo, že kto už si uplatnil v rámci platného toho, čo platí, tie odvody. Že či by sme sa my nedozvedeli, že ako to tam môže zaujímavo vyzerať, že kto všetko zrazu si spomenie, že je poľnohospodárom, že je potravinárom, a viete, tam stačí len na štatistický úrad si zmeniť hlavný predmet činnosti. Musíte sa šupnúť do tej triedy, teraz tam máte svojho, pána Nemkyho ste tam vymenovali, viete, zrazu sa dozvieme, že, ja neviem, kto všetko si zrazu pomení, hej, tie, tie eskanáce kódy a zrazu bude poberateľom. Plánujete vydať na to, ja neviem, nejakých 70 mil. euro. Skade? Koľko ste vyrobili, pán Tomáš, koľko ste vyrobili vy smeráci? Čo ste tu nechali? Čo ste nám postavili? Po čom budeme chodiť? Na čo sa budeme dívať, keď si dovoľujete rozhadzovať peniaze takýmto spôsobom? To kto si vybavil, kto si vybavil, kto pri tej tvorbe tohto spasiteľského opatrenia prišiel a ťukol do vás, však šupnite ta aj tie minerálky, však aj mne sa zídu peniaze. (Prerušenie vystúpenia časomerom.)